
בתוקף סמכות שר הפנים לפי סעיפים 198 ו-347 לפקודת העיריות, בדעת השר לתקן את תקנות העיריות (מכרזים), התשמ"ח-1987 (להלן – "התקנות"), בהתאם לנוסח המצורף למכתבי זה.

להלן דברי הסבר לנוסח המוצע:

הוספת פסקת משנה (2)(יג) - השלמה לסעיף 1(3). הסבר מפורט בהמשך. ההפרדה בין מקרקעין לבין רכישת שירותים וביצוע עבודה נובעת מההפרדה הקיימת בתקנות. פסקה 2 בתקנה 3 לתקנות עוסקת בפטור ממכרז שעניינו העברת מקרקעין ולכן מוקדשת פסקה נפרדת לעניין השכרת מקרקעין.

הוספת פסקה (10א) – ביצוע עבודות תשתית הינן באחריות העירייה שבתחומה נמצאת הקרקע בה מבוצעות העבודות. קיימים מקרים רבים בהם מינהל מקרקעי ישראל מפתח בעצמו קרקע של המדינה הנמצאת בתחום עירייה, לרבות ביצוע עבודת תשתית בקרקע. בנוסח התקנות הקיים כיום ביצוע עבודות הפיתוח טעונות מכרז, אם הן מבוצעות בידי גורם שאינו העירייה. התיקון המוצע יאפשר שיתוף פעולה מיטבי בין המדינה לעירייה, שכן המדינה כפופה לחובת מכרזים ואין כל טעם לבצע מכרז כפול, הן בעירייה והן במדינה.

הוספת פסקה (14) - בסוף שנת 2005 פורסם דו"ח מבקר המדינה, שקרא להסדרת פעילותם ומעמדם של תאגידים הפועלים בתחומי הרשויות המקומיות. הובהר בדו"ח, בין השאר, כי רשות מקומית רשאית לתקצב אך ורק תאגיד עירוני, שהינו תאגיד המצוי בשליטת הרשות המקומית. לגבי תאגיד שאינו בשליטת הרשות המקומית, אין הרשות המקומית רשאית לתקצבו, אלא ליתן לו תמיכה כספית בלבד, בהתאם לנוהל תמיכות. 

קיימים תאגידים שונים, כדוגמת המתנ"סים, הפועלים בתחומי העירייה למטרות חינוך, תרבות, רווחה וכד', שאינם תאגידים עירוניים. מאחר שדרוש שיתוף פעולה הדוק בינם לבין העירייה על מנת להבטיח את פעילותם הציבורית, העיריות נהגו לתקצבם באופן שוטף. 

לאור הצורך להסדיר את מעמדם של תאגידים אלו ואת שיתוף הפעולה בינם לבין העירייה בה הם פועלים, מבלי לפגוע בפעילות הציבורית המבוצעת על ידם, מוצע לאפשר לעיריות להתקשר עימם בפטור ממכרז בתנאים הבאים:

1. מהות ההתקשרות הינה ביצוע מיזם ללא כוונת רווח למטרות חינוך, תרבות, רווחה או ספורט בתחום העירייה. מהות התקנה המוצעת, כמו גם המונח "מיזם" עצמו, לקוחים מתקנה דומה הקבועה בתקנות חובת המכרזים החלות על המדינה.
2. העירייה מתקשרת עם תאגיד שאינו למטרת רווח אשר בו היא מחזיקה לפחות 40% מהונו או מכוח ההצבעה בו.
3. התאגיד נושא במחצית לפחות מהעלות, כאשר לפחות עשרה אחוזים מעלות המיזם הינם ממקורות שאינם מתקציב המדינה.
4. התקשרויות שיבוצעו על-ידי התאגיד ייעשו במכרז בהתאם לדיני המכרזים החלים על העיריות.
5. מועצת העירייה תאשר מדי שנה תכנית עבודה לביצוע המיזם.
6. העירייה קיבלה אישור שר הפנים להקמת התאגיד כנדרש.
7. לתאגיד אישור ניהול תקין תקף.

כך, יתאפשר לעיריות להעמיד את המימון הדרוש לביצוע המיזמים האמורים תוך פיקוח משמעותי ושיתוף פעולה הדוק עם אותם תאגידים הפועלים בתחומן.

בהשלמה לתקנה זו, תתווסף פסקת משנה (יג), כאמור בסעיף 1(1), שתאפשר השכרת מקרקעין לאותו תאגיד עימו מתקשרת העירייה לביצוע המיזם, שכן לא אחת מיזמים אלה מתבצעים במבנים השייכים לעירייה והשכרתם לתאגיד נדרשת.

הוספת פסקה (15) והוספת תקנה 3א- מוצע לאמץ את ההסדר הקבוע בתקנות 3(30) ו-3ב לתקנות חובת המכרזים, התשנ"ג-1993, המאפשרות התקשרות בפטור ממכרז לביצוע מיזם ללא כוונת רווח עם מי שתורם סכום משמעותי, שאינו נמוך ממחצית עלות ביצוע המיזם, בהתאם לתנאים הקבועים בתקנות, בשינויים המחויבים.
הוספת פסקה זו תאפשר לעירייה להתקשר עם מי שתורם סכומים משמעותיים לביצוע פרויקטים חברתיים בתחום העיר הדורשים את מעורבות העירייה.
ראינו לנכון לסטות מהנוסח הקבוע בתקנות חובת המכרזים ולהדגיש כי מדובר בהתקשרות לרכישת שירותים או ביצוע עבודה בלבד. כמו כן, קבענו כי הגורם המאשר את ההתקשרות בהתאם לתקנה 3א(ד) תהיה מועצת העירייה ולא ועדת המכרזים.


אודה להתייחסותך ולהערותייך לנוסח המוצע.

